Enner Valencia

Enner Remberto Valencia Lastra (sündinud 4. novembril 1989 San Lorenzos) on Ecuadori jalgpallur, kes mängib ründajana Brasiilia kõrgliigaklubis Internacional ja Ecuadori jalgpallikoondises.

 Klubikarjäär 
pisi|Enner Valencia 2016. aastal West Ham Unitedi särgis
Ta alustas klubikarjääri kodumaal C.S. Emelecis, mille põhimeeskonnas debüteeris ta 2010. aastal. 2013. aastal tuli ta klubiga Ecuadori meistriks.

2014. aastal mängis ta Mehhiko kõrgliigaklubis Pachuca. Ta oli 2014. aasta Clausura hooajal Mehhiko kõrgliiga suurim väravakütt, kui ta lõi liigas 12 väravat.

2014. aasta juulis sõlmis ta viieaastase lepingu Inglismaa kõrgliigaklubiga West Ham United. Üleminekusumma oli umbes 12 miljonit naelsterlingit. Esimese värava lõi ta klubi meeskonnas 15. septembril 2014 liigamängus Hull City vastu. Suurema osa hooajast 2016–17 mängis ta laenul Evertonis.

2017. aastal naasis ta Mehhiko kõrgliigasse, liitudes Tigres UANL-iga. 2017. aasta Apertura hooajal lõi ta liigas üheksa väravat ning tuli klubiga Mehhiko meistriks. Samal hooajal valiti ta ka liiga sümboolsesse koosseisu. 2019. aastal jõudis ta Tigres UANL-iga CONCACAF-i Meistrite Liiga finaali, kus kaotati kahe mängu kokkuvõttes teisele Mehhiko klubile Monterreyle. Valencia oli sel hooajal seitsme väravaga Meistrite Liiga suurim väravakütt.

2020. aasta augustis liitus ta Türgi kõrgliigaklubiga Fenerbahçe. Kolme hooajaga lõi ta Türgi kõrgliigas 48 väravat, neist pooled viimased hooajal, kui ta oli 29 väravaga liigahooaja suurim väravalööja. Valencia ainsaks tiitliks Fenerbahçes jäi 2023. aastal Türgi karikavõistluste võit.

2023. aasta juunis sõlmis ta kolmeaastase lepingu Brasiilia kõrgliigaklubiga Internacional. Brasiilia kõrgliigas debüteeris ta sama aasta 9. juulil mängus Fluminense vastu. Kuigi ta lõi esimese liigavärava alles 8. oktoobril Grêmio vastu, lõi ta viimase kahe kuuga Brasiilia kõrgliigas kokku üheksa väravat.

 Koondisekarjäär 
pisi|Valencia 2015. aastal Ecuadori koondises
Debüüdi Ecuadori jalgpallikoondises tegi Valencia 12. veebruaril 2012 sõprusmängus Hondruase vastu. Koondisekarjääri esimese värava lõi ta 19. novembril 2013, kui sõpruskohtumises mängiti taas Hondurasega.

2014. aasta maailmameistrivõistluste esimeses alagrupimängus lõi ta värava Šveitsi vastu ja teises alagrupimängus Hondurase vastu. Need jäid Ecuadori ainsateks väravateks sel turniiril.

2015. aasta Copa América teises alagrupimängus lõi ta värava Boliivia vastu ja viimases alagrupimängus Mehhiko vastu. 2016. aasta Copa América Centenario teises alagrupimängus lõi ta värava Peruu vastu ja viimases alagrupimängus kaks väravat Haiti vastu.

2022. aasta maailmameistrivõistluste esimeses alagrupimängus lõi ta kaks väravat Katari vastu ning teises alagrupimängus värava Hollandi vastu.

 Saavutused 
CS Emelec
Serie A: 2013
UANL
Liga MX: Apertura 2017, Clausura 2019
Campeones Cup: 2018
Fenerbahçe
Türgi karikas: 2022–23

 Viited 

 Välislingid 

Kategooria:Ecuadori jalgpallurid
Kategooria:CF Pachuca mängijad
Kategooria:West Ham Unitedi mängijad
Kategooria:Everton FC mängijad
Kategooria:Tigres UANL-i jalgpallurid
Kategooria:Fenerbahçe SK jalgpallurid‏‎
Kategooria:Sport Club Internacionali mängijad
Kategooria:Liga MX-i mängijad
Kategooria:Premier League'i mängijad
Kategooria:Süper Ligi mängijad
Kategooria:Campeonato Brasileiro Série A mängijad
Kategooria:Sündinud 1989